จับตาหุ้นดิ่งต่อ
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 9 เม.ย. 2553
9 เม.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 9 เม.ย. 2553
...ตลาดหุ้นไทยสาหัส นักลงทุนบาดเจ็บหนักเซ่น พ.ร.ก.ฉุกเฉิน ผสมสถานการณ์ต่างประเทศไม่เป็นใจ ระหว่างวันดัชนีดิ่งแรงเฉียด 32 จุด ลงไปแตะระดับ 780 แล้วเด้งอย่างที่นักวิเคราะห์คาดการณ์ อาการนี้บ่งบอกว่ายังไม่สะเด็ดน้ำ หุ้นน่าจะลงไปได้อีกสักหน่อย ถ้าหากไม่มีเหตุการณ์รุนแรง 
...วันที่ 8 เม.ย.นี้ ดัชนีปิดที่ 783.93 จุด ทรุด 28.70 จุด หรือ 3.53% มูลค่าการซื้อขายมากถึง 40,242 ล้านบาท 
...แรงขายหุ้นส่วนใหญ่เกิดจากฝีมือสถาบันในประเทศ ร่วม 3,854 ล้านบาท ส่วนต่างชาติกลับมาขายสุทธิเป็นวันแรก 1,403 ล้านบาท รายย่อยสบโอกาสเก็บของถูก 5,437 ล้านบาท 
...ต่างชาติซื้อหุ้นไทยมาตลอด 31 วันทำการ ร่วม 6 หมื่นล้านบาท ตัดขายออกมาไม่ถึง 1,500 ล้านบาท นับว่าจิ๊บจ๊อย เท่าที่เช็กข้อมูลกลางวันต่างชาติยังมียอดซื้อสุทธิอยู่เลย แสดงว่าเป็นการขายของเพื่อทำกำไรเท่านั้น ไม่ใช่ตกใจ พ.ร.ก.ฉุกเฉิน
...ใครเห็นบิ๊กแอดวานซ์ อินโฟร์ เซอร์วิส (ADVANC) ขายหุ้นออกมาแล้ว อย่าเพิ่งตีความไปผิดๆ ว่าสัมปทานของบริษัทง่อนแง่นซะแล้ว “วิเชียร เมฆตระการ” หัวหน้าคณะผู้บริหาร แจงว่าเหตุที่ต้องตัดขายหุ้นบางส่วน เพื่อนำเงินไปคืนหนี้กลุ่มธนชาตที่กู้มาแปลงวอร์แรนต์อีสปเป็นหุ้น 5,000 หุ้น ต้นทุน 80 บาท/หุ้น และที่ตัดสินใจใช้สิทธิไม่ใช่ว่าราคาถูกเพียงอย่างเดียว แต่มั่นใจในฐานะการเงินและผลการดำเนินงาน อย่างนี้นักลงทุนสบายใจได้
...AEONTS (อิออน ธนสินทรัพย์ฯ) บิ๊กล็อตโผล่อีกแล้ว รวม 7 ล้านหุ้น หรือ 2% เศษ ราคาเฉลี่ย 31 บาท เป็นเงิน 217 ล้านบาท